વિસનગરમાં દર વર્ષે ચોમાસામાં રખડતી ગાયોનો મુદ્દો ટોક ઓફ ધ ટાઉન બને છે. ગાયો અને આખલા પકડવા પાલિકા દ્વારા આગોતરૂ કોઈ આયોજન કરવામાં આવતુ નથી. પરંતુ જ્યારે આગ લાગે ત્યારે કુવો ખોદવાની કહેવત પ્રમાણે ગાયો મુદ્દે ભારે હોબાળો થાય ત્યારે પાલિકા દ્વારા ગાયો પકડવાની કાર્યવાહી થાય છે અને આવડત તેમજ અનુભવ વગર કાર્યવાહી થતા પાલિકાની કામગીરી વિવાદોમાં સપડાય છે. ગત અઠવાડીયાથી પાલિકા દ્વારા રખડતી ગાયો પકડવાની કામગીરી શરૂ કરવામાં આવી હતી. આ ગાયો ફાયર સ્ટેશનમાં પુરવામાં આવી હતી. પૂર્વ પ્રમુખ શકુન્તલાબેન પટેલ દ્વારા પીવાના પાણીના સંપની આસપાસ સ્વચ્છતા રહે તે માટે રૂા.૧૦ લાખના ખર્ચે બ્લોક લગાવવામાં આવ્યા હતા. ત્યારે પ્રમુખ ગોવિંદભાઈ ગાંધીના ઈશારે પકડેલી ગાયો અને આખલા ફાયર સ્ટેશનમાં પુરવામાં આવ્યા હતા. પકડેલા પશુઓ માટે સડેલા શાકભાજી નાખવામાં આવ્યા હતા. પકડેલા પશુઓના કારણે સંપની આસપાસ ભારે ગંદકી થઈ હતી. પશુઓ માટે પીવાના પાણીની કોઈ વ્યવસ્થા જોવા મળતી નહોતી.